Document ID: /roh_data/filtered/fineweb-2-filterrobots_roh.jsonl.gz/70069

La fin mars aveva Daniel Koch surdà la direcziun da la partiziun per malsognas contagiusas a ses successur Stefan Kuster. Atgnamain avess el cumenzà l'entschatta avrigl sia pensiun. Ma Koch è restà: Sco delegà da l'Uffizi federal da sanadad (BAG) per Covid-19 ha Koch vinavant sustegnì il Cussegl federal. El è restà inqual emna pli ditg – e sia fatscha vegn probablamain a restar a baininqual e baininqualina en memoria.
Adina sin ils chaltgogns dal mister coronavirus èn betg be ils schurnalistas e schurnalists, mabain era fotografas e fotografs stads:
Mesemna, ils 27 da matg, ha Cusseglier federal Alain Berset engrazià uffizialmain a Daniel Koch per ses engaschi. Sia savida scientifica, ses dun d'explicar simpel e sia quietezza e la finala betg il davos er ses umor hajan gidà fitg durant quest temp da crisa.
Daniel Koch saja stà da la partida a tuttas conferenzas da pressa dal Cussegl federal, plinavant a 21 rundas d'experts e quai mintga giada cun ina autra cravatta, remartga Alain Berset.
Sinaquai ha er Daniel Koch engrazià a ses team ed a tuts experts ch'hajan gidà da dar dumogn a la crisa. La conferenza da pressa dals 27 da matg ha el la finala finì cun ils pleds:
Igl è stà ina gronda onur da dastgar servir al Cussegl federal.